สินเชื่อบ้านพุ่งสุด64ปี กสิกรเฮ5.4หมื่นล.ผลพวงลดภาษี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — กสิกรไทยตีปีกครึ่งปีแรกได้ยอดกู้แล้ว 70% คาดปีนี้ทะลุ 5.4 หมื่นล้านบาท จากเป้าเดิม 3.9 หมื่นล้านบาท
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารคาดว่าปี 2553 จะมียอดสินเชื่อบ้านสูงถึง 5.4 หมื่นล้านบาท เติบโตจากปีที่ผ่านมาที่มียอดสินเชื่อ 3.8 หมื่นล้านบาท ถือเป็นการปล่อยสินเชื่อบ้านที่เติบโตมากที่สุดในรอบ 64 ปี นับตั้งแต่ธนาคารกสิกรไทยเปิดให้บริการมา 
ทั้งนี้ เนื่องจากมาตรการกระตุ้นอสังหาริมทรัพย์ที่รัฐบาลประกาศต่ออายุถึง 2 รอบ ส่งผลให้ยอดการปล่อยสินเชื่อบ้านของธนาคารในช่วงครึ่งปีแรกอยู่ที่ 3.4 หมื่นล้านบาท เพิ่มขึ้น 70% จากช่วงเดียวกันของปีก่อน และเกือบเท่ากับเป้าทั้งปีที่ธนาคารวางไว้ที่ 3.9 หมื่นล้านบาท ลูกค้าส่วนใหญ่เป็นลูกค้าที่ซื้อบ้านใหม่ คาดว่าในช่วงครึ่งปีหลังนี้ ธนาคารจะสามารถปล่อยสินเชื่อได้อีกราว 2 หมื่นล้านบาท 
ธนาคารตั้งเป้าเติบโตทางด้านส่วนแบ่งตลาดของการปล่อยสินเชื่อไว้ที่ 20–25% ในอีก 2 ปี ข้างหน้า จากปัจจุบันอยู่ที่ 19% หรือคิดเป็นมูลค่า 9.5 แสนล้านบาท จากมูลค่าการปล่อยสินเชื่อสุทธิผ่านธนาคารทั้งระบบ 1.7 ล้านล้านบาท 
ปัจจุบันธนาคารมียอดสินเชื่อบ้านคงค้างที่ 1.5 แสนล้านบาท ลูกค้าของธนาคารจะซื้อบ้านในระดับราคา 2.5 ล้านบาทขึ้นไป ซึ่งเป็นลูกค้าระดับกลาง ที่มีรายได้เฉลี่ย 5 หมื่นบาทต่อเดือน โดยยอดหนี้ที่ไม่ก่อให้เกิดรายได้ หรือเอ็นพีแอลอยู่เพียง 2.3% จากก่อนหน้านี้มีอยู่ที่ 2.39% ถือเป็นแนวโน้มที่ลดลงอย่างต่อเนื่อง 
นอกจากนี้ ธนาคารยังมีลูกค้าที่มีวงเงินฝากตั้งแต่ 10 ล้านบาทขึ้นไปถึง 7 หมื่นราย หรือคิดเป็นสัดส่วนเงินฝากของธนาคารถึง 70% ซึ่งธนาคารจะทำการตลาดนำเสนอบริการสินเชื่อให้กับลูกค้ากลุ่มนี้ และจะกลายมาเป็นลูกค้าสินเชื่อบ้านของธนาคารในอนาคต ทำให้คาดหมายว่า ธนาคารมีส่วนแบ่งในตลาดสินเชื่อบ้านทั้งระบบอยู่ที่ 8% ภายในสิ้นปีนี้ ได้จากปัจจุบัน 7.5%
นายชาติชาย กล่าวว่า ในช่วงนี้ยังมีคนไทยรวมถึงบริษัทพัฒนาอสังหาริมทรัพย์ในประเทศไทยออกไปซื้ออสังหาริมทรัพย์ในต่างประเทศบ้าง แต่ยังถือว่าไม่มาก เมื่อเทียบกับตลาดอสังหาริมทรัพย์ในประเทศ
สำหรับลูกค้ารายย่อยส่วนใหญ่ไปซื้อเพื่ออยู่อาศัยเอง หรือเตรียมไว้ให้บุตรหลานที่กำลังจะไปศึกษาต่อ มากกว่าไปซื้อเพื่อลงทุน 
ด้านบริษัทผู้พัฒนาโครงการบางรายไปลงทุนต่างประเทศเพื่อขยายตลาด เนื่องจากตลาดอสังหาริมทรัพย์ในไทยเติบโตได้จำกัด แต่ละบริษัทจึงมองตลาดต่างประเทศแตกต่างกัน 
สาเหตุหลักที่ทำให้คนออกไปซื้อสินทรัพย์ในต่างประเทศช่วงนี้ เพราะค่าเงินบาทแข็งค่า เดิมทีไปอังกฤษต้องใช้เงิน 70 บาท ตอนนี้เหลือ 50 บาท ถือว่าใช้เงินน้อยลงไป 2030% 
“ธนาคารอาจไม่ปล่อยกู้ ไม่มีผลิตภัณฑ์มารองรับลูกค้าไปซื้ออสังหาริมทรัพย์ต่างประเทศ คนจึงต้องใช้เงินตัวเองเป็นหลัก ซึ่งคนกลุ่มนี้ยังมีไม่มาก” นายชาติชาย กล่าว